“ Hingað kom fjögurra manna hópur Skagamanna saman á bíl , buffaðir steraboltar eins og það er kallað , og höguðu sér afar dólgslega . Stofnuðu þeir til slagsmála og í rauninni má þakka fyrir að enginn stórslasaðist því slíkur var atgangurinn . Menn víluðu það ekki fyrir sér að standa uppi á borðum og sparka af alefli í höfuðið á næsta manni , enda fór einn gestanna nefbrotinn undir læknishendur , ” segir Hafsteinn Þórisson , einn stjórnarmanna í Ungmennafélagi Reykdæla , en félagið stóð fyrir dansleik í félagsheimilinu Logalandi í gærkvöldi . Hafsteinn segir að þeir hafi verið fimm dyraverðirnir og samtals tíu starfsmenn á dansleiknum en hafi þrátt fyrir það mátt sín lítils gagnvart hegðun gestanna sem ekki voru þangað komnir til að dansa . Allt upp í 20 gestanna hafi um tíma tekið þátt í í blóðugum slagsmálum þar sem menn skipuðu sér í fylkingar , en það er um tíundi hluti þeirra sem keyptu miða á dansleikinn . “ Í hópi dyravarða voru tveir fílefldir heimamenn , vanir dyravörslu , og varð það okkur happs . Annar þeirra er að vísu illa farinn í andliti og mun hann leggja fram kæru á hendur árásarmönnunum . ” Lögregla var ekki á staðnum en þegar hún kom voru slagsmál afstaðin og óeirðaseggirnir farnir í burtu . Að sögn vitna sem voru á dansleiknum var talsverð ölvun og eitthvað um fíkniefnanotkun . Þá sagði Hafsteinn það áberandi að svokallaðir orkudrykkir hafi verið notaðir til að blanda vínið og greinilegt væri að það færi illa í fólk . Dansleikjahald endurskoðað Jóna Ester Kristjánsdóttir er gjaldkeri ungmennafélagsins . Hún segir að sambærilegt ball hafi verið haldið í fyrra og hafi þá farið mjög vel fram og að gestir hafi verið fleiri . Hún segir ljóst eftir þessa reynslu í nótt að dansleikjahald verði endurskoðað í húsinu , enda ekki fólki bjóðandi að leggja líf og limi í hættu í sjálfboðaliðavinnu við slíkar aðstæður . “ Starfsfólk mátti þakka fyrir að slasast ekki alvarlega enda engin virðing borin fyrir því af hálfu slagsmálahundanna . Húsgögn fóru illa og ætli það sé ekki um tugur stóla og nokkur borð ónýt eftir þessa uppákomu . Það er vissulega mjög leiðinlegt þegar svona kemur upp og það fannst ekki síst þeim gestum sem voru komnir til að skemmta sér , einkum stúlkunum sem margar voru í sjokki . Við munum fara yfir það í stjórn ungmennafélagsins hvort næsta ball sem við höldum verði ekki bara fyrir eldra fólk . Harmonikkudansleikur með kaffi og vöfflum , ” sagði Jóna Ester Kristjánsdóttir .